སྲིད་དབང་སྒེར་གཅོད་ཀྱི་ཆབ་སྲིད་ལམ་ལུགས་འོགསྤྱི་ཚོགས་ཐོག་ཐག་གཅོད་བྱེད་ཐབས་ཐུབ་མེད་པའི་གནད་དོན་མང་དག་ཞིག་དང་དཀའ་ངལ་མང་པོ་ཞིག་ཐོན་གྱི་ཡོད་རུང་།ཡིན་ནའང་ལམ་ལུགས་དེའི་ངོ་བོའི་ཐོག་ནས་གནད་དོན་དང་དཀའ་ངལ་ཐམས་ཅད་སྦད་གང་ཐུབ་བྱེད་པ་ལས་།སྲིད་གཞུང་ནས་གནད་དོན་དང་དཀའ་ངལ་གདོང་ལེན་བྱེད་མི་ཐུབ་པ་དང་།དེ་བས་གནད་དོན་དང་དཀའ་ངལ་དེ་ཚོ་སེལ་ཐུབ་ཐབས་མེད་པ་ཞིག་ཡིན།ཡིན་ནའང་དམངས་གཙོའི་ལམ་ལུགས་འོག་སྤྱི་ཚོགས་ཐོག་གནས་པའི་གནད་དོན་དང་དཀའ་ངལ་ཐམས་ཅད་།དམངས་གཙོའི་ཐོབ་ཐང་རྩོད་ལེན་བྱེད་པའི་གོ་རིམ་བརྒྱུད་དེ་ཚང་མ་ཕྱིར་འདོན་ཡོང་གི་ཡོད་པ་མ་ཟད་།ད་དུང་སྲིད་གཞུང་ནས་གནད་དོན་དང་དཀའ་ངལ་ཚང་མ་གདོང་ལེན་བྱས་ཏེ་དེ་ཚོ་སེལ་ཐུབ་པའི་འབད་བརྩོན་ཆེན་པོ་བྱེད་དགོས་ཀྱི་ཡོད་པས།དེར་བརྟེན་དམངས་གཙོའི་སྤྱི་ཚོགས་ནང་།གང་སར་གནད་དོན་དང་དཀའ་ངལ་མཐོང་རྒྱུ་ཡོད་པས།མ་འོངས་པའི་བོད་མིའི་དམངས་གཙོའི་བསྐྱོད་ལམ་དེའི་ཐོག་གནད་དོན་དང་དཀའ་ངལ་མང་པོ་ཞིག་འཕྲད་རྒྱུ་ཡིན་པ་གླེང་མི་དགོས་པས།གལ་སྲིད་བོད་མི་སུ་འདྲ་ཞིག་གིས་གནད་དོན་དང་དཀའ་ངལ་འཕྲད་རྒྱུར་སྐྲག་ནས།སོ་སོའི་དམངས་གཙོའི་ཐོབ་ཐང་སླར་ཡང་སྟབས་བདེ་པོའི་སྒོ་ནས་གོང་ས་མཆོག་ལ་བརྩིས་ཕུལ་ཞུ་ཐབས་བྱས་ཤིང་།གོང་ས་མཆོག་ནས་བསྐྱར་དུ་ཆོས་སྲིད་གཉིས་ཀྱི་ཐུགས་འགན་བཞེས་དགོས་པའི་དགོས་འདུན་བཏོན་པ་ཡིན་ན།དེ་ནི་གོང་ས་མཆོག་གི་ཐུགས་དང་རྒྱབ་འགལ་བྱས་པ་ཞིག་ཡིན་པ་མ་ཟད་།བོད་མི་དམངས་ཀྱི་གཞི་རྩའི་ཁེ་ཕན་དང་ཡང་ཡོངས་སུ་རྒྱབ་འགལ་བྱས་པ་དང་།བོད་ཀྱི་སྤྱི་ཚོགས་ཡར་རྒྱས་དང་གོང་འཕེལ་གཏོང་རྒྱུན་ཕན་ཐོགས་མེད་པ་ཞིག་ཡིན་པས།དེར་བརྟེན་ང་ཚོས་མ་འོངས་པར་གནད་དོན་དང་དཀའ་ངལ་ཆེན་པོ་གང་འདྲ་ཞིག་འཕྲད་རུང་།ཞུམ་པ་མེད་པར་བློ་སྟོབས་ཆེན་པོའི་སྒོ་ནས་གོང་ས་མཆོག་གི་ལམ་བསྟོན་གནང་བ་དང༌།ང་ཚོ་བོད་མི་ཡོངས་ཀྱི་གདམས་ག་བྱས་པའི་ཡང་དག་པའི་དམངས་གཙོའི་འགྲོ་ལམ་ཐོག་མདུན་བསྐྱོད་བྱེད་དགོས།